[Urbanus Episcopus servus servorum Dei, dilecto filio Abbati Monasterii Cluniacensis, Matisconensis Diœcesis, salutem et Apostolicam benedictionem. Exhibita nobis ex parte tua petitio continebat, quod nonnulli Monasterii tui Monachi et conversi, tam in Francia, quàm in Anglia commorantes, ambulantes post desideria cordis sui multa committunt enormia, quæ Deum offendunt, et homines scandalizant, et, ut correctionem evitent, ac liberam habeant materiam delinquendi, frequenter appellationis obstaculum interponunt, et sic te interdum hujusmodi appellationibus humiliter deferente ipsi pejora prioribus committere non verentur in animarum suarum periculum, plurimorum scandalum, et Monasticæ disciplinæ contemptum. Nolentes igitur ut ad peccatorum diffugium referatur, quod ad oppressorum subsidium noscitur institutum; discretioni tuæ per Apostolica scripta mandamus, quatenus circa correctionem excessuum hujusmodi Monachorum et conversorum tuorum, nonobstante frivolæ appellationis objectu, quæ in elusionem Canonicæ disciplinæ consuevit opponi, liberè officii tui debitum exequaris. Datum apud Vrbem-veterem IV. Nonas Januarii, Pontificatus nostri anno secundo.]